ΓΡΑΠΤΗ ΕΡΩΤΗΣΗ E-3271/98

υποβολή: Undine-Uta Bloch von Blottnitz (V) προς την Επιτροπή

(30 Οκτωβρίου 1998)

Θέμα: Ενισχύσεις της ΕΕ - Βελτίωση της πυρηνικής ασφάλειας στην Κεντρική και Ανατολική Ευρώπη

Στις απαντήσεις της προς τις γραπτές ερωτήσεις Ε-2488/98, Ε-2489/98 και Ε-2490/98(1), η Επιτροπή προσπαθεί να επεξηγήσει το βαθμό επιτυχίας των ευρωπαϊκών ενισχύσεων στον πυρηνικό τομέα των κρατών της Κεντρικής και Ανατολικής Ευρώπης. Δυστυχώς όμως δεν απαντά παρά μόνο ανεπαρκώς στα διάφορα ερωτήματα που της ετέθησαν σχετικά με πληροφορίες για μεμονωμένους θεματικούς τομείς.

Για το λόγο αυτό ερωτώ εκ νέου:

1. Θεωρεί η Επιτροπή επαρκές το προσωπικό που ασχολείται με τη διεκπεραίωση των πυρηνικών τμημάτων των προγραμμάτων PHARE και TACIS; Πόσοι συνεργάτες της Επιτροπής απασχολούνται και σε ποιούς συγκεκριμένους τομείς;

2. Ποιές μελέτες/έρευνες (τίτλοι, αριθμοί εγγράφων) σχετικά με την επιτυχία/αποτυχία των ευρωπαϊκών πυρηνικών ενισχύσεων προς τα κράτη της Κεντρικής και Ανατολικής Ευρώπης έχει διεξάγει ή αναθέσει σε τρίτους η Επιτροπή;

3. Πότε προτίθεται να διαβιβάσει η Επιτροπή στο Ευρωπαϊκό Κοινοβούλιο τις εν λόγω μελέτες/έρευνες, ή πού υπάρχει πρόσβαση σε αυτές;

4. Ποιό είναι το ύψος των χρηματοδοτικών πιστώσεων που έχει διαθέσει έως σήμερα η ΕΕ στα κράτη της Κεντρικής και Ανατολικής Ευρώπης για τη βελτίωση της πυρηνικής ασφάλειας; Πώς κατανέμεται η χρησιμοποίηση των εν λόγω ποσών σε συγκεκριμένα επιτόπια σχέδια, μελέτες κ.λ.π. που διεξήχθησαν από δυτικοευρωπαϊκές εταιρείες παροχής συμβουλών;

Απάντηση του κ. van den Broek εξ ονόματος της Επιτροπής

(18 Δεκεμβρίου 1998)

Η Επιτροπή θεωρεί ότι το δυναμικό που θα μπορούσε να διατεθεί στη διαχείριση των προγραμμάτων πυρηνικής ασφάλειας υπήρξε ανεπαρκές. Τη συνεχή αύξηση των προϋπολογισμών για τους οποίους αναλήφθηκαν υποχρεώσεις από το 1990 δεν ακολούθησε η αύξηση του κατάλληλου δυναμικού. Αυτή η κατάσταση είχε ως αποτέλεσμα μια χρόνια έλλειψη προσωπικού. Σήμερα υπάρχουν 14 υπάλληλοι Α και B (μόνιμοι και άλλου είδους υπάλληλοι) που εργάζονται στις μονάδες πυρηνικής ασφάλειας της ΓΔ1A (Εξωτερικές σχέσεις: Ευρώπη και τα Νέα Ανεξάρτητα Κράτη, Κοινή Εξωτερική Πολιτική και Πολιτική Ασφάλειας και Εξωτερικές αποστολές) και της κοινής υπηρεσίας "Relex". Άλλες γενικές διευθύνσεις: Περιβάλλον, Πυρηνική ασφάλεια (XI); Έρευνα (XII) και Ενέργεια (XVII) έχουν βοηθήσει και λάβει μέρος στα προγράμματα. Το Κοινό Κέντρο Έρευνών (ΚΚΕ) της Επιτροπής συνδέεται όλο και περισσότερο στενά με την εφαρμογή του προγράμματος. Για τις αντιπροσωπείες στη Μόσχα και στο Κίεβο προβλέπεται επίσης κάποια στήριξη.

Το 1996, η Επιτροπή ζήτησε τρεις ανεξάρτητους εμπειρογνώμονες επί της πυρηνικής ασφάλειας για να προβούν σε "εκτίμηση της τρέχουσας κατάστασης των εργοστασίων πυρηνικής ενέργειας στην Ανατολική Ευρώπη και σε ορισμένες προτάσεις για τις κατευθύνσεις της μελλοντικής πολιτικής της κοινοτικής δράσης για να στηρίξει τη βελτίωση της ασφάλειας". Η προσωρινή αξιολόγηση του Tacis, την οποία εξέδωσε η Επιτροπή το 1997 και έστειλε απευθείας στο Αξιότιμο Μέλος και στη Γραμματεία του Κοινοβουλίου, συμπεριλαμβάνει εκτίμηση του προγράμματος πυρηνικής ασφάλειας. Πιο πρόσφατα, μια ανεξάρτητη ομάδα εργασίας εμπειρογνωμόνων υψηλού επιπέδου, με επικεφαλής έναν πρώην γενικό διευθυντή του Κοινού Κέντρου Έρευνών, προετοίμασε έκθεση με τίτλο "Πυρηνική ασφάλεια στην Κεντρική και Ανατολική Ευρώπη και στα Νέα Ανεξάρτητα Κράτη, μια στρατηγική θεώρηση για το μέλλον των προγραμμάτων Phare και Tacis της Ευρωπαϊκής Ένωσης"(2). Σ' αυτήν παρέχεται περιεκτική εικόνα του προγράμματος και των προτάσεων για το μέλλον. Η έκθεση, που δεν αντικατοπτρίζει αναγκαία σε όλες τις περιπτώσεις την άποψη της Επιτροπής, έχει αποσταλεί στο Κοινοβούλιο.

Η ανακοίνωση για τις πυρηνικές δραστηριότητες στις χώρες της Κεντρικής και Ανατολικής Ευρώπης και στα Νέα Ανεξάρτητα Κράτη(3) που απέστειλε η Επιτροπή στο Κοινοβούλιο περιλαμβάνει τις πληροφορίες που ζητήθηκαν όσον αφορά τις χρηματοδοτικές αναλήψεις υποχρεώσεων.

(1) ΕΕ C 135 της 14.5.1999, σελ. 63.

(2) http://europa.eu.int/comm/dg1a/nss/index.htm.

(3) COM(98)134.